SKRIFTLIG FORESPØRGSEL P-1430/01

af Christopher Heaton-Harris (PPE-DE) til Kommissionen

(4. maj 2001)

Om: Budgetbestemmelser vedrørende OLAF

Ifølge stillingsfortegnelsen for Det Europæiske Kontor til Bekæmpelse af Svig (OLAF) har OLAF for 2001 fået tildelt højst 53 faste stillinger i kategori A.

Kan Kommissionen bekræfte, at denne grænse ikke er blevet overholdt, og at OLAF i stedet har omtrent 80 faste tjenestemænd i lønklasse A på lønningslisten?

Hvis det forholder sig sådan, er Kommissionen da enig i, at dette er en uregelmæssighed og en alvorlig krænkelse af budgetbestemmelserne, og er dette blevet godkendt af Kommissionens finansinspektør?

Er det sandt, at OLAF's direktør gjorde kommissæren med ansvar for budget og finanskontrol opmærksom på dette problem allerede i oktober 2000 i forbindelse med førstebehandlingen af budgettet for år 2001, og hvis dette er tilfældet, hvorledes reagerede hun så, og kan Kommissionen angive alle andre områder af budgettet, hvor der sker krænkelser af budgetbestemmelserne på samme eller lignende måde?

Svar afgivet på Kommissionens vegne af Michaele Schreyer

(31. maj 2001)

Budgetmyndigheden fastsatte som led i budgetproceduren for 2000 en stillingsfortegnelse med 194 faste og 30 midlertidige stillinger i Det Europæiske Kontor for Bekæmpelse af Svig (OLAF). Der var bl.a. tale om 83 faste og 15 midlertidige stillinger i kategori A og 60 faste og 15 midlertidige stillinger i kategori B.

For regnskabsåret 2001 blev der i det foreløbige budgetforslag (FBF) fra maj 2000 foreslået 300 stillinger til OLAF, herunder 100 faste og 24 midlertidige stillinger i kategori A og 81 faste og 26 midlertidige stillinger i kategori B. Som led i budgetproceduren for 2001 fremsatte Europa-Parlamentets Budgetkontroludvalg et ændringsforslag, ifølge hvilket der skulle foretages en radikal ændring af den fordeling, der fremgik af Kommissionens forslag, eksempelvis ved at nedsætte antallet af faste stillinger i kategori A og B med 34 og forhøje antallet af midlertidige stillinger tilsvarende

OLAF's direktør rejste i september og oktober 2000 spørgsmålet over for budgetkommissæren. De administrative og budgetmæssige vanskeligheder, som en sådan beslutning ville indebære, blev bragt på bane. Efter at have påpeget dette over for budgetmyndigheden under førstebehandlingen skrev budgetkommissæren den 1. december 2000 til formanden for Europa-Parlamentets Budgetudvalg, efter at Rådet havde afvist ændringsforslaget under sin andenbehandling i slutningen af november, men før Europa-Parlamentets Budgetudvalg havde vedtaget sin andenbehandlingsudtalelse i begyndelsen af december. Hun gjorde opmærksom på de gennemførelsesproblemer, som dette efter alt at dømme ville skabe for Kommissionen, hvis det blev vedtaget af Europa-Parlamentet.

Dette var én af mange kommentarer til de gennemførelsesvanskeligheder, der var skabt af visse ændringsforslag til budgettet, som var afvist af Rådet, men taget op på ny af Europa-Parlamentet som led i andenbehandlingen.

Budgetmyndigheden vedtog den 14. december 2000 den ændrede stillingsfortegnelse for OLAF, og dette slår igennem på det offentliggjorte 2001-budget, som nu omfatter færre faste stillinger i kategori A end budgetplanen for 2000 og færre faste stillinger end det antal fastansatte, der allerede arbejder i OLAF. I fodnote 14 til stillingsfortegnelsen for OLAF blev det slået fast, at 76 faste stillinger skulle forblive i reserven, indtil der i henhold til stk. 20 og 21 i beslutningen af 16. maj 2000 var foretaget en fornyet vurdering af hensigtsmæssigheden af det samlede personale, der i øjeblikket arbejdede for OLAF, og indtil Kommissionen havde godtaget direktørens deraf følgende afgørelser om overførsel, og at budgetmyndigheden anmodede om, at der blev afgivet en udtalelse til OLAF's Overvågningsudvalg, før der blev truffet afgørelse om frigivelsen af disse stillinger.

OLAF og Kommissionen traf foranstaltninger til at løse de problemer, som denne nye situation gav anledning til.

I nært samråd med Generaldirektoratet for Personale og Administration blev visse tjenestemænd omplaceret; denne omplacering er stadig i gang.

OLAF's Overvågningsudvalg tilsluttede sig den 30. marts 2001 ved en skriftlig procedure en revideret stillingsfortegnelse for OLAF. Kommissionen vedtog og offentliggjorde det foreløbige forslag til tillægs- og ændringsbudget (FFTÆB) 3/2001, der indeholder denne reviderede stillingsfortegnelse, som har til formål at sikre udførelsen af de arbejdsopgaver, der pålægges OLAF. FFTÆB 3/2001 afventer i øjeblikket førstebehandlingen i Rådet, før det forelægges Europa-Parlamentet. Budgetmyndighedens vedtagelse deraf vil være ensbetydende med en frigørelse af de 76 nye stillinger.

Pr. 15. maj 2001 var der sammenlagt 71 faste stillinger i kategori A i OLAF, herunder én, der var besat af en midlertidigt ansat (artikel 2, litra b, i personalevedtægten: Ansættelsesvilkårene for de øvrige ansatte i De Europæiske Fællesskaber). Generaldirektoratet for Finanskontrol blev underrettet om Kommissionens FBF for 2001 og FFTÆB 3/2001, men Europa-Parlamentets ændringsforslag på budgetområdet er ikke omfattet af Kommissionens finanskontrolundersøgelser.

Dette spørgsmål rejser en række vigtige spørgsmål vedrørende budgettets gennemførlighed og har ingen præcedens.